CELEX: 32017R0110
Language: el
Date: 2017-01-23 00:00:00
Title: Κανονισμός (ΕΕ) 2017/110 της Επιτροπής, της 23ης Ιανουαρίου 2017, για την τροποποίηση των παραρτημάτων IV και X του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (Κείμενο που παρουσιάζει ενδιαφέρον για τον ΕΟΧ )

24.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 18/42
            
         ΚΑΝΟΝΙΣΜΌΣ (ΕΕ) 2017/110 ΤΗΣ ΕΠΙΤΡΟΠΉΣ
   της 23ης Ιανουαρίου 2017
   για την τροποποίηση των παραρτημάτων IV και X του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο.
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει κανόνες για την πρόληψη, καταπολέμηση και εξάλειψη των μεταδοτικών σπογγωδών εγκεφαλοπαθειών («ΜΣΕ») στα ζώα. Εφαρμόζεται στην παραγωγή και τη διάθεση στην αγορά ζώντων ζώων και προϊόντων ζωικής προέλευσης και, σε ορισμένες συγκεκριμένες περιπτώσεις, στις εξαγωγές τους.
            
         
               (2)
            
            
               Το άρθρο 7 παράγραφος 1 του κανονισμού (ΕΚ) αριθ. 999/2001 απαγορεύει τη χορήγηση στα μηρυκαστικά μεταποιημένων πρωτεϊνών ζωικής προελεύσεως και το κεφάλαιο I του παραρτήματος IV του εν λόγω κανονισμού επεκτείνει αυτή την απαγόρευση. Το κεφάλαιο II του εν λόγω παραρτήματος περιέχει ορισμένες παρεκκλίσεις από την απαγόρευση αυτή. Το στοιχείο β) σημείο ii) του κεφαλαίου II του παραρτήματος IV του κανονισμού (ΕΚ) αριθ. 999/2001 προβλέπει ότι η απαγόρευση αυτή δεν ισχύει όταν χορηγούνται, σε εκτρεφόμενα μη μηρυκαστικά ζώα, ιχθυάλευρα και σύνθετες ζωοτροφές που περιέχουν ιχθυάλευρα και παράγονται, διατίθενται στην αγορά και χρησιμοποιούνται σύμφωνα με κεφάλαιο III του παραρτήματος IV, καθώς και τους ειδικούς όρους που καθορίζονται στο τμήμα A του κεφαλαίου IV του παραρτήματος αυτού. Επιπλέον, το στοιχείο δ) του κεφαλαίου ΙΙ του παραρτήματος IV του κανονισμού (ΕΚ) αριθ. 999/2001 προβλέπει ότι η απαγόρευση αυτή δεν ισχύει όταν χορηγούνται, σε θηλάζοντα μηρυκαστικά, υποκατάστατα γάλακτος τα οποία περιέχουν ιχθυάλευρα που παράγονται, διατίθενται στην αγορά και χρησιμοποιούνται σύμφωνα με τους ειδικούς όρους που καθορίζονται στο τμήμα Ε του κεφαλαίου IV του παραρτήματος αυτού.
            
         
               (3)
            
            
               Σύμφωνα με το παράρτημα IV κεφάλαιο IV τμήμα Α στοιχείο α) του κανονισμού (ΕΚ) αριθ. 999/2001, τα ιχθυάλευρα πρέπει να παράγονται σε μονάδες μεταποίησης που παράγουν αποκλειστικά προϊόντα προερχόμενα από υδρόβια ζώα, εξαιρουμένων των θαλάσσιων θηλαστικών. Σύμφωνα με το στοιχείο α) του τμήματος Ε του εν λόγω κεφαλαίου, τα ιχθυάλευρα που χρησιμοποιούνται σε υποκατάστατα γάλακτος στη διατροφή θηλαζόντων μηρυκαστικών πρέπει να παράγονται σε μονάδες μεταποίησης που παράγουν αποκλειστικά προϊόντα προερχόμενα από υδρόβια ζώα, και πρέπει να να συμμορφώνονται με τους γενικούς όρους που ορίζονται στο κεφάλαιο III.
            
         
               (4)
            
            
               Το παράρτημα I σημείο 1 στοιχείο ε) σημείο ii) του κανονισμού (ΕΚ) αριθ. 999/2001 ορίζει τα «υδρόβια ζώα» παραπέμποντας στον ορισμό του άρθρου 3 παράγραφος 1 στοιχείο ε) της οδηγίας 2006/88/ΕΚ του Συμβουλίου (2)· σύμφωνα με τον ορισμό αυτό, «υδρόβια ζώα» σημαίνει i) ψάρια που ανήκουν στην υπερομοταξία Άγναθα και στις ομοταξίες Χονδριχθύες και Οστεϊχθύες· ii) μαλάκια που ανήκουν στο φύλο Mollusca· και iii) καρκινοειδή που ανήκουν στο υποφύλο Crustacea.
            
         
               (5)
            
            
               Ως εκ τούτου, δεδομένου ότι ο ορισμός των «υδρόβιων ζώων» που προβλέπεται στο παράρτημα I του κανονισμού (ΕΚ) αριθ. 999/2001 δεν περιλαμβάνει τα ασπόνδυλα υδρόβια εκτός από τα μαλάκια και καρκινοειδή, οι απαιτήσεις που αναφέρονται στο παράρτημα IV κεφάλαιο IV τμήμα Α στοιχείο α) και τμήμα Ε στοιχείο α) του εν λόγω κανονισμού δεν επιτρέπουν τη χρήση άγριων αστεριών και εκτρεφόμενων υδρόβιων ασπόνδυλων, εκτός από τα μαλάκια και καρκινοειδή, για την παραγωγή ιχθυαλεύρων. Καθώς η χρήση του αλεύρου που παράγεται από άγριους αστερίες και εκτρεφόμενα υδρόβια ασπόνδυλα, εκτός από μαλάκια και καρκινοειδή, σε ζωοτροφές μη μηρυκαστικών ζώων δεν αντιπροσωπεύει υψηλότερο κίνδυνο για τη μετάδοση των ΜΣΕ από τη χρήση ιχθυαλεύρων σε αυτές τις ζωοτροφές, οι απαιτήσεις που ορίζονται στο παράρτημα IV κεφάλαιο IV τμήμα Α στοιχείο α) και τμήματος Ε στοιχείο α) του κανονισμού (ΕΚ) αριθ. 999/2001 θα πρέπει να τροποποιηθούν για να προστεθεί η δυνατότητα χρησιμοποίησης αστεριών ή εκτρεφόμενων υδρόβιων ασπόνδυλων, εκτός από μαλάκια και καρκινοειδή, για την παραγωγή ιχθυαλεύρων.
            
         
               (6)
            
            
               Με σκοπό την προστασία του περιβάλλοντος, η χρήση άγριων αστεριών για την παραγωγή ιχθυαλεύρων θα πρέπει να περιοριστεί σε περιπτώσεις στις οποίες οι αστερίες πολλαπλασιάζονται και αποτελούν απειλή για την περιοχή υδατοκαλλιεργητικής παραγωγής. Ως εκ τούτου, οι απαιτήσεις που ορίζονται στο παράρτημα IV κεφάλαιο IV τμήμα Α στοιχείο α) και τμήμα Ε στοιχείο α) του κανονισμού (ΕΚ) αριθ. 999/2001 θα πρέπει να περιλαμβάνουν μόνο αστερίες που εξαλιεύονται στις ζώνες παραγωγής μαλακίων.
            
         
               (7)
            
            
               Κατά συνέπεια, το παράρτημα IV του κανονισμού (ΕΚ) αριθ. 999/2001 θα πρέπει να τροποποιηθεί αναλόγως.
            
         
               (8)
            
            
               Στο παράρτημα X κεφάλαιο Γ σημείο 4 του κανονισμού (ΕΚ) αριθ. 999/2001 παρατίθενται οι κατάλογοι με τις ταχείες δοκιμές που έχουν εγκριθεί για την επιτήρηση των ΜΣΕ στα βοοειδή και αιγοπρόβατα. Στις 8 Απριλίου 2016 ο όμιλος Prionics ενημέρωσε την Επιτροπή ότι από τις 15 Απριλίου 2016 θα έπαυε την παραγωγή του διαγνωστικού εργαλείου Prionics Check PrioSTRIP SR. Το εν λόγω διαγνωστικό εργαλείο θα πρέπει, επομένως, να διαγραφεί από τον κατάλογο των εγκεκριμένων ταχειών δοκιμών για τις ΜΣΕ στα αιγοπρόβατα. Κατά συνέπεια, στο παράρτημα X κεφάλαιο Γ σημείο 4 δεύτερο εδάφιο, θα πρέπει να διαγραφεί η τέταρτη περίπτωση.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα IV και X του κανονισμού (ΕΚ) αριθ. 999/2001 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιανουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 147 της 31.5.2001, σ. 1.
   
      (2)  Οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (ΕΕ L 328 της 24.11.2006, σ. 14).
   
      ΠΑΡΑΡΤΗΜΑ
      Τα παραρτήματα IV και X του κανονισμού (ΕΚ) αριθ. 999/2001 τροποποιούνται ως εξής:
      
                  1)
               
               
                  Στο παράρτημα IV, το κεφάλαιο IV τροποποιείται ως εξής:
                  
                              α)
                           
                           
                              στο τμήμα Α, το στοιχείο α) αντικαθίσταται από το ακόλουθο κείμενο:
                              
                                          «α)
                                       
                                       
                                          τα ιχθυάλευρα πρέπει να παράγονται σε μονάδες μεταποίησης που παράγουν αποκλειστικά προϊόντα προερχόμενα από:
                                          
                                                      i)
                                                   
                                                   
                                                      υδρόβια ζώα, με εξαίρεση τα θαλάσσια θηλαστικά·
                                                   
                                                
                                                      ii)
                                                   
                                                   
                                                      εκτρεφόμενα υδρόβια ασπόνδυλα, εκτός από εκείνα που εμπίπτουν στον ορισμό των “υδρόβιων ζώων” που προβλέπεται στο άρθρο 3 παράγραφος 1 στοιχείο ε) της οδηγίας 2006/88/ΕΚ· ή
                                                   
                                                
                                                      iii)
                                                   
                                                   
                                                      αστερίες του είδους Asterias rubens που εξαλιεύονται σε περιοχή παραγωγής που ορίζεται στο παράρτημα I σημείο 2.5 του κανονισμού (ΕΚ) αριθ. 853/2004 και ταξινομούνται αναλόγως·»·
                                                   
                                                
                                    
                        
                              β)
                           
                           
                              στο τμήμα Ε, το στοιχείο α) αντικαθίσταται από το ακόλουθο κείμενο:
                              
                                          «α)
                                       
                                       
                                          τα ιχθυάλευρα που χρησιμοποιούνται σε υποκατάστατα γάλακτος παράγονται σε μονάδες μεταποίησης που παράγουν αποκλειστικά προϊόντα προερχόμενα από:
                                          
                                                      i)
                                                   
                                                   
                                                      υδρόβια ζώα, με εξαίρεση τα θαλάσσια θηλαστικά·
                                                   
                                                
                                                      ii)
                                                   
                                                   
                                                      εκτρεφόμενα υδρόβια ασπόνδυλα, εκτός από εκείνα που εμπίπτουν στον ορισμό των “υδρόβιων ζώων” που προβλέπεται στο άρθρο 3 παράγραφος 1 στοιχείο ε) της οδηγίας 2006/88/ΕΚ· ή
                                                   
                                                
                                                      iii)
                                                   
                                                   
                                                      αστερίες του είδους Asterias rubens που εξαλιεύονται σε περιοχή παραγωγής όπως ορίζεται στο παράρτημα I σημείο 2.5 του κανονισμού (ΕΚ) αριθ. 853/2004 και ταξινομούνται αναλόγως.
                                                   
                                                Τα ιχθυάλευρα που χρησιμοποιούνται σε υποκατάστατα γάλακτος συμμορφώνονται με τους γενικούς όρους που ορίζονται στο κεφάλαιο III·».
                                       
                                    
                        
            
                  2)
               
               
                  Στο παράρτημα X, στο κεφάλαιο Γ, η τέταρτη περίπτωση του δεύτερου εδαφίου του σημείου 4 απαλείφεται.